La comissió de Governació del Parlament ha rebutjat una proposta de resolució presentada per C's que instava el Govern a "no iniciar o paralitzar qualsevol procés de segregació de l'EMD de Bellaterra" i ho ha fet amb els vots en contra d'aquesta petició de Junts pel Sí (JxS), CUP i PP; els vots a favor de C's i PSC i l'abstenció de Catalunya Sí que es Pot (CSQP). Tot i això, s'ha aprovat per unanimitat el segon punt que instava a "treballar amb l'administració local per a la creació d'una comissió de seguiment del conveni establert entre Bellaterra i Cerdanyola, així com per a la creació d'una taula de treball per a la millora del mateix". El diputat del PP Alberto Vilagrasa ha justificat el seu vot assegurant que "es pot parlar de tot sempre que estigui dins de la llei". Per la seva part, el diputat de JxS Marc Sanglas ha matisat que tot i votar en contra del rebuig, el posicionament del seu grup passa per defensar que la línia de treball és aconseguir un millor conveni entre l'Ajuntament de Cerdanyola i l'EMD per donar resposta a les peticions dels veïns de Bellaterra i en aquesta línia anava l'esmena que havien proposat però que no ha estat acceptada. La proposta recordava que el setembre del 2015 els veïns de Bellaterra van celebrar una consulta que va donar com a resultat que un 94% dels ciutadans estan a favor de la independència de l'EMD de Cerdanyola del Vallès. C's afegeix que després d'aquests resultats va presentar una moció al ple municipal de Cerdanyola d'octubre per declarar no vàlids els resultats d ela consulta i demanar a la Generalitat i al Parlament la paralització de qualsevol procés de segregació que s'iniciés. ERC va presentar també una moció sobre el tema també en contra de la segregació. Finalment, el posicionament del Consistori ha estat sempre el d'apostar per la negociació d'un conveni amb l'EMD, rebutjant així la seva independència.  El grup proposant ha rebutjat les esmenes presentades per JxS i CSQP. Els primers optaven per refer els dos punts en un de sol a través del qual s'instés el Govern "a participar en les converses, en els àmbits que s'estableixin entre ambdues parts, entre l'Ajuntament de Cerdanyola del Vallès i l'EMD de Bellaterra". Per la seva part, CSQP demanava incloure en el punt 1el següent redactat: "Respectem i entenem el procés participatiu que es va portar a terme a l'EMD de Bellaterra".  En el debat en comissió, C's ha apel·lat a la "necessitat de racionalitzar el mapa administratiu per evitar duplicitats i poder millorar les despeses en polítiques i serveis per millorar la cohesió social i la igualtat d'oportunitats", posicionament oposat a la creació d'un nou municipi. A més, ha criticat la "incoherència" de CSQP de demanar que es respecti un procés participatiu "per després dir als votants que el resultat no és vàlid" i la seva sorpresa pel posicionament de JxS quan ha recordat que ERC "va demanar aturar el procés" al ple municipal.  Per part de JxS, Marc Sanglas ha reconegut que "no és una qüestió fàcil" i que hi ha una preocupació per part dels veïns de Bellaterra davant d'una "manca d'inversions" i el fet que alguns serveis no s'han prestat adequadament per part de Cerdanyola. Per això, ha defensat que l'esmena del seu grup anava en la línia d'apostar per la "col·laboració entre les dues administracions" per tal de trobar un punt de consens, així com en el sentit de no disgregar sinó de mancomunar serveis. D'altra banda, ha criticat que C's porti al Parlament "un tema que s'ha de resoldre a escala local" i l'ha acusat "d'intentar buscar diferències que no existeixen". Finalment, Sanglas ha demanat la votació separada dels dos punts, rebutjant que s'instés al Govern a paralitzar el procés però apostant per establir una comissió per millorar el conveni. El diputat del PP Alberto Vilagrasa ha explicat el seu vot assegurant que els populars estan en general en contra de la segregació de municipis però ha matisat que "s'ha de veure cas per cas". En aquesta línia, ha afegit que a Bellaterra "es donen molt condicionants" perquè vulgui i pugui tenir "entitat jurídica pròpia". Entre aquests condicionants ha apuntat la situació geogràfica de l'EMD, més propera a Sant Cugat del Vallès segons el seu punt de vista; "l'incompliment" dels convenis per part de Cerdanyola i el fet que els ciutadans de Bellaterra viuen "d'esquenes" a Cerdanyola i tenen més relació amb altres municipis comSant Cugat.  Vilagrasa ha justificat que votaven a favor del punt 2, per tal de crear una comissió per millorar el conveni, per assegurar el compliment del mateix però ha reiterat que el procés per esdevenir un municipi amb entitat jurídica pròpia "es pot iniciar" i ha afegit que si això passa el PP decidirà el seu posicionament final, partint de la base que "de tot es pot parlar sempre que estigui dins dels marges de la llei".  Des de CSQP, la diputada Marta Ribas ha explicat que amb l'esmena proposada volien modificar el redactat per mostrar el respecte a la consulta feta, consulta en la que ha recordat que "Cerdanyola hi va participar defensant el 'no'". En tot cas, ha dit que el seu posicionament és "apostar pel que unànimement van aprovar els grups municipals", en contra de la segregació, i ha apuntat que no hi ha el consens territorial necessari que requereix la creació d'un municipi a partir de la segregació d'un altre.  El PSC ha votat a favor de paralitzar el procés perquè ha considerat que els ciutadans de Bellaterra volen separar-se de Cerdanyola "per motius econòmics", en paraules de la diputada Eva Martínez. Martínez ha afegit que seria "un mal precedent que els barris rics marxessin per convertir-se en ciutats riques" i ha denunciat que aquest anhel està fonamentat "en l'egoisme de no contribuir en el bé de la ciutat".  "Decepció" per al president de l'EMD El president de l'EMD, Ramon Andreu, ha mostrat la seva "decepció en majúscules" pels resultats de la votació ja que ha recordat que fa temps que s'intenta millorar el conveni i no confien en aquesta via. A més, ha recordat que la consulta que va celebrar Bellaterra el passat setembre era un consulta "legal i acceptada" per l'Ajuntament de Cerdanyola.  Ha considerat "curiós" que els partits que defensen el dret a decidir de Catalunya no facin el mateix amb el de Bellaterra, cosa que ha assegurat que haurien de fer "per coherència", al mateix temps que ha considerat "curiós" que el PP sigui qui estigui recolzant el posicionament de l'EMD. "El dret a decidir de Bellaterra no s'ha respectat", ha lamentat. Per a Andreu el que ha aprovat la comissió de Governació és "seguir igual".

Summary: El Parlament rebutja que el Govern paralitzi la independència de Bellaterra però aprova millorar el conveni de l'EMD


Els Mossos d’Esquadra han detingut al Vendrell dos germans, de 40 i 42 anys i veïns de Roda de Berà (Tarragonès), com a presumptes autors d’un delicte continuat de furt i una estafa. En el marc de la mateixa investigació, la policia també ha denunciat un tercer home, de 41 anys, per haver cooperat amb ells. La detenció va ser dilluns 17 de juny, si bé els fets es remunten al 30 d’abril i 1 de maig. Aquells dies, un dels dos arrestats es va endur diversos productes de dos establiments d’alimentació del nucli del Vendrell i un altre de Coma-ruga. Els furts van ser amb l’ajuda del tercer home denunciat, que acumula 25 antecedents per delictes patrimonials, entre ells sis furts. El valor de tots els aliments que van robar amagats sota la roba superava els 500 euros. Poc després, el 3 de maig, els dos germans van actuar conjuntament en un restaurant del Vendrell d’on van endur-se 1.500 euros en efectiu amb el suport del seu col•laborador. Dos d’ells van distraure al responsable de l’establiment mentre el tercer lladre prenia els diners de la caixa i del pot de les propines.   Aquell mateix dia, els tres homes van fer una despesa de més de 100 euros amb una targeta de crèdit que havien pres de dins d’un vehicle. Ho van fer amb pagaments a sis establiments per imports inferiors als 20 euros cadascun, de manera que esquivaven haver d’utilitzar el número secret de la targeta. Un cop arrestats, els dos germans van quedar en llibertat amb després de declarar a comissaria, si bé es va fixar l’obligatorietat de presentar-se davant del jutge quan siguin requerits.

Summary: Detenen dos germans de Roda de Berà per diversos furts i una estafa al Vendrell


Serà el director general del grup audiovisual i substituirà Eduard Pujol i Xavier de Pol ACN Barcelona.-El periodista Ramon Rovira serà l'encarregat de dirigir l'emissora de ràdio RAC1 i la cadena de televisió 8TV després de ser nomenat director general del grup audiovisual pel president del Grup Godó, Javier Godó. Rovira substituirà en el càrrec al fins ara director de l'emissora, Eduard Pujol, que s'incorpora a la candidatura de Junts per Catalunya com a número 8 a les llistes i portaveu de la formació; i de Xavier de Pol, que fins ara s'ha fet càrrec de RAC1, 8TV i la productora Veranda i que abandona el grup per decisió pròpia per afrontar nous reptes professionals. Des del 2007, Rovira ocupava la direcció de comunicació i relacions institucionals del Banc Sabadell i anteriorment també havia treballat a Catalunya Ràdio, on va ser delegat a Girona; TVE i TV3, on va desenvolupar gran part de la seva trajectòria professional.   A Televisió de Catalunya, va ser cap de la secció de Catalunya, de política catalana, va ser corresponsal a Washington, va dirigir i presentar el debat 'Àgora' i va ocupar la subdirecció juntament amb la direcció de relacions institucionals, màrqueting i comunicació. D'altra banda, Rovira també és autor de tres llibres: 'Gracias Estados Unidos', 'Conversacions con Rafa Nadal' i més recentment 'Jo, Trump'.

Summary: El periodista Ramon Rovira dirigirà RAC1 i 8TV


Protecció Civil ha avisat als municipis d'Alguaire i Rosselló, al Segrià, perquè prenguin les mesures oportunes per la fuita de gasoil que ha patit un camió que ha bolcat aquest dimecres al matí al quilòmetre 15 de l'N-230. L'Agència Catalana de l'Aigua (ACA) ha confirmat que els 32.000 litres de gasoil que han vessat han afectat a la sèquia de la Plana d'Alguaire i com que hi poden haver captacions aigües avall Protecció Civil ha donat l'alerta. El Transcat està activat en fase d'alerta. El conductor del camió, un jove de 26 anys, ha resultat ferit lleu per l'accident i ha estat traslladat a l'Hospital Arnau de Vilanova de Lleida.

Summary: Protecció Civil avisa als municipis d'Alguaire i Rosselló que prenguin mesures per la fuita de gasoil del camió bolcat


Els treballadors i la direcció del Grup Freixenet han arribat a un acord per actualitzar el conveni laboral, amb el qual els sous s'apujaran un 1,5% amb caràcter retroactiu a 1 de gener. El nou conveni posa punt i final a deu mesos de negociació i s'ha signat amb vigència d'un any. Al final d'aquest període, es revisarà l'IPC interanual i, en el cas que superi el 2%, les taules salarials s'actualitzaran amb la diferència corresponent amb efectes a 1 de gener. D'altra banda, l'acord també recull que els treballadors podran participar a partir de l'octubre en la redacció d'un pla industrial que afavoreixi la competitivitat i asseguri un creixement sostenible de la companyia. El conveni afecta els treballadors de les caves Freixenet, Castellblanch, Segura Viudas i René Barbier.

Summary: Els treballadors de Freixenet acorden amb la direcció un nou conveni amb un increment de sous de l'1,5%


El Port de Barcelona s'ha compromès aquest divendres a instar el Ministeri de Medi Ambient a fer un informe que analitzi quin efecte tenen les obres d'ampliació de les instal·lacions en la regressió de la sorra a les platges de Gavà (Baix Llobregat). Així ho ha assegurat l'alcaldessa d'aquest municipi, Raquel Sánchez, després de reunir-se amb el director General del Port, José Alberto Carbonell, per exigir-li mesures que frenin la desaparició de sorra a les platges. Sánchez ha valorat positivament el gest del Port de voler afrontar la situació amb el Ministeri, i confia que l'estudi comporti una modificació de la Declaració d'Impacte Ambiental de les obres d'ampliació i que alhora concreti mesures per preservar les platges de Gavà. "Volem un anàlisi de la dinàmica de com funciona el litoral, perquè no volem que d'aquí a molts anys ens trobem amb una platja minsa o inexistent", ha apuntat Sánchez.

Summary: El Port de Barcelona condiciona les mesures per protegir la platja de Gavà a un informe del Ministeri de Medi Ambient


Simón diu que en alguns comunitats autònomes superen el 80% dels nous positius detectats amb proves serològiques  ACN Madrid .-El director del Centre de Coordinació d’Emergències i Alertes Sanitàries, Fernando Simón, assegura que 1.312 dels 5.183 nous positius comptabilitzats aquest dijous són persones asimptomàtiques a qui s’han fet proves serològiques i que, en la majoria dels casos, ja han passat la malaltia. Durant la roda de premsa posterior a la reunió del comitè tècnic, ha dit que en algunes comunitats, com la Rioja, el nombre de nous positius en aquesta situació representen més del 80%. En aquest sentit, ha dit que a hores d’ara a Espanya s’estan realitzant unes 40.000 proves PCR diàries, el doble que fa unes setmanes.  Simón ha dit que l’increment en el nombre de proves farà pujar el nombre de contagiats però que, en realitat, es tracta hi ha moltes persones que han passat la infecció “fa temps”.  També ha detallat que en les últimes 24 hores hi ha hagut 1.003 nous ingressos hospitalaris a tot l’Estat i 79 ingressos a la UCI.  Una situació, ha dit, que tot i que molts dels que entren a les Unitats de Cures Intensives s’hi queden un temps, s’ha pogut “mantenir” una ocupació que les comunitats autònomes han pogut resoldre amb els nous llits habilitats.

Summary: Uns 1.300 dels 5.183 nous contagis d’aquest dijous són de persones asimptomàtiques que han passat el coronavirus


Dos clients habituals de la llibreria La Memòria, al barri de Gràcia de Barcelona, l'han rescatat del tancament. L'establiment havia anunciat que abaixaria la persiana el 31 d'octubre després de sis anys d’activitat per la disminució de les vendes i la sortida d'un soci del projecte. "Dues persones que estimen els llibres i les llibreries han decidit implicar-se i donar continuïtat al projecte. Amb aquesta empenta i il·lusió seguirem endavant amb més força", han piulat Xavier Cortès i Mireia Gispert, els propietaris, que també han anunciat que reprendran les activitats culturals. La Memòria va obrir la tardor del 2013 amb una línia de negoci enfocat a l'assaig històric i la memorística, amb espai creixent per a la narrativa.

Summary: Dos clients rescaten la llibreria La Memòria, que no haurà de tancar


L'Audiència Nacional ha deixat en llibertat amb mesures cautelars però sense fiança l'expresident del Barça Sandro Rosell. El tribunal ha acordat la llibertat després que el seu lletrat, Pau Molins, sol·licités dilluns passat la "llibertat immediata" en la primera sessió del judici contra ell. L'expresident del Barça estava privat de llibertat des del maig de 2017 i la fiscalia sol·licita per a ell 11 anys de presó pels delictes de blanqueig de capitals i organització criminal. El tribunal, presidit per Consuelo Espejel, també ha deixat en llibertat provisional el seu soci, l'advocat Joan Besolí. Això vol dir que podran completar el que queda de judici en llibertat. Avui, però, hauran de tornar a la presó per signar i llavors ja quedaran lliures. Va ser la jutgessa instructora Carmen Lamela (ara al Suprem) qui va enviar a la presó Rosell després de detenir-lo el maig de 2017. Des de llavors, l'Audiència Nacional havia rebutjat fins a deu vegades la seva posada en llibertat, un fet que ara ha corregit el tribunal que el jutja. Els arguments havien estat el risc de fugida i el risc de destrucció de proves.  Dilluns passat, la defensa de Rosell i Besolí va demanar la posada en llibertat "immediata" de tots dos. En el cas de Rosell, el lletrat Pau Molins va demanar en la fase de qüestions prèvies que pogués quedar en llibertat "immediata" i proposava aportar com a fiança tot el seu patrimoni -més de 30 MEUR- que està embargat des del moment de la seva detenció. Argumentava que el fet de mantenir-lo en presó preventiva podia fer que el tribunal es veiés obligat a "inclinar-se per la condemna". El lletrat entenia que si Rosell i Besolí venen al judici en llibertat seria "la millor garantia" que no "pesessin altres factors més enllà que les proves que es practiquin en el judici". Llibertat enmig del judici El tribunal ha decidit deixar en llibertat provisional després de revisar la situació personal de tots dos i la documentació aportada. Decideix fer-ho i no fixa cap fiança per a Rosell i, com a mesura cautelar, li ha retirat el passaport i l'obliga a comparèixer davant del tribunal tots els dies que duri el judici (o quan se'l requereixi) i també haurà d'anar a signar cada quinze dies. Són les mateixes mesures cautelars decretades per a Besolí. Els magistrats prenen la decisió en ple judici, ja que encara falten celebrar sessions assenyalades i només s'ha fet l'interrogatori als acusats. En la interlocutòria, argumenten que ja s'ha assegurat que prestin declaració i també exposa que la presó preventiva és una mesura "de caràcter excepcional" i que s'està a punt de complir els 2 anys màxims que preveu la llei (es complirien el maig de 2019) Una xarxa que blanqueja 20 MEUR  La magistrada encarregada de la investigació, Carmen Lamela (ara al Suprem), acusa Rosell i la resta d'implicats d'haver blanquejat 20 MEUR de la CBF desviats pel seu expresident, Ricardo Teixeira, investigat als Estats Units. D'aquests, 15 MEUR serien de les comissions obtingudes per Teixeira dels drets de retransmissió de 24 partits amistosos de la selecció brasilera de futbol i uns altres 5 MEUR d'un contracte patrocinat amb la marca Nike. Concretament, pel que fa a Rosell, s'hauria apropiat almenys de 6,5 MEUR de l'operació dels amistosos i el 2011 hauria reitroduit els diners a l'Estat a través d'una venda simulada d'una societat seva. La fiscalia sol·licita 11 anys de presó i una multa de 59 MEUR.

Summary: L'Audiència Nacional deixa en llibertat sense fiança l'expresident del Barça Sandro Rosell


La portaveu estatal de Cs i diputada al Congrés dels Diputats, Inés Arrimadas, ha advertit aquest dijous que si l'ex-primer ministre francès i candidat a l'alcaldia de Barcelona, Manuel Valls, no governa, la ciutat es convertirà en "capital de 'Lacilandia', dels llaços grocs". Ho ha dit al míting central de la campanya de Valls, que ha reunit un miler de persones al Pavelló de la Vall d'Hebron de Barcelona i ho hi ha assistit una àmplia representació de Cs, que forma part de la candidatura de Valls. Arrimadas ha contraposat aquesta llista i el projecte "europeista" que representa al "del separatisme i de Colau". Arrimadas, que ha rebut elogis del mateix Valls i de l'exministre i exalcalde de l'Hospitalet de Llobregat Celestino Corbacho, ha assegurat que les eleccions del 26 de maig determinaran si Barcelona és "aquella terra que acull o aquella terra de la qual molts n'han de marxar perquè no poden aguantar més el nacionalisme i el populisme" de BComú i la seva candidata, Ada Colau. "Volem tenir un tripartit de separatistes i populistes tenint de comparsa els socialistes o volem Manuel Valls?", ha preguntat, i ha lloat la capacitat de l'ex-primer ministre per fer una llista transversal i aconseguir que sigui "la casa gran del constitucionalisme", que ha distanciat del PSC. "Votar avui el PSC a Barcelona és que el teu vot vagi a un tripartit amb Colau i ERC", ha augurat.  L'exlíder de Cs al Parlament ha aprofitat per celebrar la "bona notícia" de la detenció aquest mateix dijous a França de l'exdirigent d'ETA Josu Ternera, que "per fi entrarà a la presó". No obstant això, ha aprofitat per carregar contra els socialistes bascos per dir "que Josu Ternera és un heroi". "És una vergonya que el PSOE ens digui gossos per anar a Altsasu o que digui herois als terroristes", ha sentenciat. Corbacho demana el vot socialista El número tres de Valls, Celestino Corbacho, que ha precedit Arrimadas, ha demanat als ciutadans d'esquerres que votin en la "clau" de les últimes eleccions catalanes, en què Cs va encapçalar el vot contrari a la independència. "De la mateixa forma que el 2017 Inés Arrimadas va representar aquesta garantia de la defensa del constitucionalisme, l'únic candidat que el dia 26 representa aquests valors és Manuel Valls", ha comparat. També ha preguntat a l'alcaldable del PSC, Jaume Collboni, si de la mateixa manera que diu que no farà alcalde Ernest Maragall, d'ERC, pot dir "amb claredat" si descarta investir de nou l'alcaldessa, Ada Colau. A banda d'Arrimadas i de Corbacho, han intervingut la germana de Valls, Giovanna; el dramaturg Albert Boadella, i els membres de la llista Fernando Carrera, Eva Parera, Marilén Barceló, Òscar Benítez, Pedro Vargas i María Luz Guilarte, que han destacat el caràcter transversal de la llista. Boadella ha aprofitat per demanar als barcelonins que donin suport a Valls per "trencar el malefici". "Aprofiteu aquest home. Potser no hi haurà més oportunitats", ha advertit. També ha pujat a l'escenari el compositor i cantant Alejandro Abad, que ha compost 'Celebremos', una cançó sobre la ciutat de Barcelona.

Summary: Arrimadas avisa que Barcelona serà "capital de 'Lacilandia'" si no governa Manuel Valls


El director de TV3, Vicent Sanchis, ha fet notar aquest divendres que Televisió Espanyola va oferir una “cobertura semblant” a TV3 de la manifestació independentista a Madrid del 16 de març, i en canvi, no haurà de compensar els partits presumptament agreujats perquè “ningú ho ha recorregut”. En declaracions a RAC1, Sanchis s’ha queixat que els recursos contra els mitjans de la CCMA “sempre els presenten Ciutadans i el PP”, però ha assegurat que “accepta” i “obeirà” la sentència de la Junta Electoral Central (JEC), i també la que prohibeix dir “presos polítics” o “exiliats” als  mitjans públics, fins que s’acabi el període electoral. “Això no vol dir assumir que és justa. Perquè no ho és”, ha manifestat el director de TV3.  “Ara l'única cosa que pots fer és obeir; sinó haurem d'atendre a les conseqüències penals", ha apuntat Sanchis sobre el compliment de la sentència compensatòria dictada per la JEC. Pel què fa a la prohibició d’utilitzar expressions com “presos polítics” o “exiliats”, Sanchis ha dit que accepten la sentència “fins que s’acabi el període electoral”. Sanchis ha circumscrit aquesta obediència als professionals de la casa, i no als tertulians o polítics convidats per la televisió pública. El director de TV3 ha recordat que l’expressió “presos polítics” no s’empra per norma sinó que “quedava condicionada al criteri professional de cadascú”, i pel que fa a “exili”, sí que hi havia un consens, ha dit, recordant que “tota la premsa estrangera parla de gent a l’exili”. La “visió” de Ciutadans Sanchis s’ha queixat una vegada més de la “visió que projecta Ciutadans” sobre TVC, que ha qualificat de “totalment estigmatitzadora” i feta “des de la manipulació política o des del mateix odi”. “El partit que diu que aquí hi ha una fàbrica d'odi el que fa és segregar més odi sobre aquests mitjans”, hi ha afegit.  No obstant això, Sanchis descarta querellar-se contra Rivera: "Aquesta acció legal ens porta a algun lloc? No és més sensat demanar-los que quan fan aquestes afirmacions primer valorin si són certes o no?", s’ha demanat en una entrevista a RAC1.

Summary: Sanchis recorda que TVE no haurà de compensar la manifestació de Madrid tot i haver fet una cobertura “semblant” a TV3


Els preus a la demarcació de Girona van augmentar al desembre en vuit dècimes en relació amb el novembre i van deixar una inflació al tancar el 2016 de l'1,9%, 1,1 punts percentuals per sobre de l'IPC anual del mes de novembre i la taxa més alta registrada a Girona des del març del 2013 (2,4%), segons les dades publicades per l'Institut d'Estadística espanyol. La demarcació de Girona encadena cinc mesos seguits amb la inflació en positiu, en concret des de l'agost del 2016 quan va registrar una inflació del 0%. Els preus que han condicionat aquesta pujada de la taxa d'inflació han estat l'increment dels carburants i de la factura elèctrica. Amb l'1,9%, Catalunya és l'autonomia amb la inflació anual més alta de tot l'Estat.

Summary: La inflació s'enfila fins a l'1,9% en tancar el 2016 a Girona, la taxa més alta des del març del 2013


El cantant dels Pets, Lluís Gavaldà, conduirà a TV3 des de diumenge 24 de març la versió televisiva del programa musical 'El celobert'. L'espai s'ha presentat a l'Antiga Fàbrica Estrella Damm de Barcelona. La versió radiofònica del programa porta més de 800 emissions a iCat. Ara, Gavaldà explora, en tretze episodis temàtics, què diuen realment les cançons de tota la vida, explicant-ne l'argument, el context en què van ser concebudes i la personalitat de l'artista que les va crear. A l'acte han assistit Vicent Sanchis, director de TV3; Lluís Gavaldà, presentador i codirector d''El Celobert'; Jordi Campàs, codirector del programa, i Carles Aledo, director d'iCat. Vincent Sanchis, director de TV3, ha confessat que el nou espai li fa "il·lusió" perquè la música "és sempre una assignatura pendent". El programa és també una "obligació" perquè parla d'un col·lectiu "que sempre reclama més espai a la televisió", ha afegit.

Summary: Lluís Gavaldà conduirà a TV3 la versió televisiva del programa musical 'El celobert'


Una nova empresa implantada a Castelló d'Empúries (Alt Empordà) i deu peticions d'indústries interessades en instal·lar-se als polígons industrials de les àrees urbanes de Girona i Figueres, són els primers resultats del programa 'Invest in'. El projecte, creat el 2015, alia 22 municipis de les dues zones amb l'objectiu d'atraure inversions estrangeres i captar empreses interessades en implantar-se al territori. A través d'un web i fent servir les empreses ja existents com a ambaixadores, l'objectiu és facilitar dades tècniques sobre superfícies disponibles i connexió amb infraestructures. Les alcaldesses de Girona i Figueres, Marta Madrenas i Marta Felip, han remarcat que, gràcies al projecte, han aconseguit interessar empreses durant uns anys de crisi econòmica. A més, volen exercir de 'lobby' per reclamar les inversions necessàries a alguns polígons que encara tenen "mancances", ja sigui a nivell d'equipaments o de connexions.

Summary: Una empresa implantada i deu candidates, resultat de l'Invest in per atraure indústria estrangera a Girona i Figueres


Els pressupostos del 2016 han trencat el pacte de govern entre PSC, CiU, ERC i l'Entesa al Consell Comarcal del Vallès Occidental. Mentre PSC, CiU i ERC han votat a favor d'uns comptes que plantegen una reducció del 63% de les assignacions als grups polítics i un total de 19.579.166,06 euros de pressupost, l'Entesa s'ha abstingut. El PP hi ha votat a favor i les CUP-CAV i C's també s'han abstingut. El president del Consell, Ignasi Giménez (PSC), ha assegurat que aquesta reducció ha estat el "principal escull" perquè l'Entesa votés a favor i ha anunciat que confeccionaran un nou cartipàs "per coherència" on l'Entesa no hi sigui. Giménez ha assegurat que "la decepció ha estat important" i ha afegit que no poden entendre que un membre del govern no voti a favor. "Entenem que no té sentit que el grup de l'Entesa continuï formant-ne part", ha declarat.  Més enllà d'aquesta circumstància, el pressupost destina un 69% del total a polítiques socials com el transport escolar, el suport a la dependència, l'atenció social bàsica, l'atenció a la convivència familiar, la infància i l'adolescència, ciutadania i Joventut, Cultura i Esports.  Els comptes també plantegen un nou marc de relacions amb els ajuntaments de la comarca que garanteixi la viabilitat de la institució comarcal. Aquest nou marc es basarà en la confecció d'una cartera de serveis pels ajuntaments que es concretarà amb cadascun dels municipis.

Summary: El pressupost del 2016 trenca el pacte de govern entre PSC, CiU, ERC i Entesa al Consell Comarcal del Vallès Occidental


Les funeràries catalanes han reportat 11 noves morts per covid-19 en les darreres 24 hores, 17 menys que en l'últim balanç del Departament de Salut. Això deixa la xifra global de víctimes en 12.280. A banda, s'han detectat 156 nous casos positius testats (203 més) i ja en són 67.060. D'entre les víctimes, 6.706 persones han mort en hospital o en centre sociosanitari (3 més), 3.965 ho han fet en una residència (les mateixes que en el balanç anterior) i 777 al domicili (2 menys), mentre que 822 no estan classificades per falta d'informació (10 més). Fins ara hi ha hagut 4.066 persones ingressades greus i actualment en són 163, les mateixes que fa 24 hores.

Summary: Les funeràries reporten 11 nous morts per covid-19 a Catalunya i hi ha 156 nous positius testats


La portaveu del grup de JxCat a Barcelona, Elsa Artadi, ha enviat una carta a la delegada del govern espanyol a Catalunya, Teresa Cunillera, rebutjant la invitació per participar en un acte de commemoració de la Constitució que té lloc aquest dimecres a la seu del Banc d'Espanya. Artadi argumenta que la Constitució s'ha convertit en "una eina per reprimir la voluntat legítima, democràtica i pacífica dels catalans". "El cas més clar és la recent sentència del Suprem", apunta la regidora, que afegeix que la resolució és "injusta" i ha estat "denunciada per entitats i organismes internacionals". També recorda que un dels condemnats és l'expresident del seu grup Joaquim Forn. Artadi demana a Cunillera que insti el govern espanyol a obrir un "marc de negociació real i amb garanties" pe resoldre "política i democràticament" el conflicte català.

Summary: JxCat de Barcelona rebutja participar en un acte sobre la Constitució perquè "és una eina per reprimir" els catalans


El director general de Polítiques de Muntanya i del Litoral, Albert Alins, ha anunciat aquest dimecres que l'Agència Catalana de l'Aigua (ACA) ha emes un segon informe desfavorable a que el Doctor Music se celebri a Escalarre. La darrera paraula la tindrà ara la Confederació Hidrogràfica de l'Ebre (CHE). El mateix Doctor Music ha reconegut que era difícil que el certamen s'arribi a celebrar a Escalarre i que ja s'estaven buscant altres emplaçaments com el Circuït de Montmeló. "Aquest projecte no compleix encara els requisits necessaris" i l'ACA ha emès una segona proposta "desfavorable a l'ocupació que preveu el projecte encara d'aquests espais, sobretot per la implantació d'una part de les zones d'acampada i de les zones d'aparcament encara en zones susceptibles de perill", ha explicat Alins. Tot i això, ha dit que aquest dimarts encara es negociava per l'adequació dels espais.

Summary: L'ACA emet un segon informe desfavorable a que el Doctor Music se celebri a Escalarre


Renfe introduirà aquest 2019 un nou abonament per als serveis Avant. La Targeta Plus 10-45 permetrà fer 10 viatges en 45 dies en un trajecte dels trens Avant de Catalunya amb un estalvi del 35% respecte a la tarifa base. El nou títol afavorirà especialment els clients que viatgen de forma recurrent amb el tren i que fins ara utilitzaven les tarifes d'anada/tornada. L'abonament se sumarà als ja existents per a aquests serveis, que són un títol d'entre 30 i 50 viatges amb validesa per a 30 dies i amb descomptes d'entre el 52% i el 60%, o l'abonament Targeta Plus 10, que permet fer 10 viatges en 8 dies amb un estalvi del 56%.  El nou abonament 10-45 costarà 120,3 euros per al trajecte Barcelona-Tarragona; 204,8 euros per al Barcelona-Lleida Pirineus; 97,50 per al Tarragona-Lleida Pirineus; 113,1 euros per al Barcelona-Girona; 145,6 per  al Barcelona-Figueres Vilafant i 48,1 per al Figueres-Girona.

Summary: Renfe ofereix un nou abonament als serveis Avant per fer 10 viatges en 45 dies


El subgovernador del Banc d'Espanya, Fernado Restoy, ha alertat que l'evolució positiva dels principals indicadors de l'economia, que mostren una clara recuperació de l'activitat i una consolidació dels equilibris macroeconòmics no han de ser observats ''com una evidència concloent de que la feina s'ha completat i que tots els riscos rellevants s'han dissipat''. Restoy ha fet aquest advertiment davant representants europeus de la banca pública reunits a Barcelona en una jornada organitzada per l'Institut Català de Finances (ICF). El subgovernador ha afegit que aquesta consolidació de senyals positives ''requereix'' completar ''les reformes pendents en diversos fronts rellevants''.   Fernado Restoy ha fet una intervenció repassant els efectes de la crisi especialment en l'evolució del crèdit i especialment en la concessió de préstecs a les petites i mitjanes empreses. Un discurs on ha explicat que la reducció del crèdit ha estat justificat tant per l'escassa oferta de les entitats financeres, que s'havien de capitalitzar per eliminar els seus riscos financers, com per una evident desacceleració de la demanda del crèdit per part de les empreses i dels particulars.  Un altre factor que ha influït en aquesta reducció del crèdit, ha estat la llarga tendència de despalanquejament que es va iniciar al començament de la crisi i que encara avui dia es manté, tot i que els signes evidents de reactivació del crèdit. Una reactivació del crèdit nou que encara no és suficient com per neutralitzar el despalanquejament cosa que influeix en què la reducció de l'estoc del crèdit encara es mantingui en el sistema financer.  Restoy ha defensat la política de restricció creditícia que s'ha mantingut aquests últims anys perquè ha estat un fet ''positiu per restaurar la capacitat de l'econòmica per créixer de manera sostenible''  En el cas de l'estat espanyol, ha dit Restoy, algunes de les principals limitacions que afecten a l'evolució del crèdit han disminuït ''considerablement'' com resposta a la millora de les perspectives econòmiques, ''l'audaç'' reforma del sistema financer espanyol i la introducció de diferents mesures impulsades tant per les autoritats espanyoles com les europees.  Tot i aquesta millora evident, la nova situació no ha de ser vista ''com una evidència concloent de què la feina ja s'ha fet i que tots els riscos rellevants s'han dissipat''. Al contrari, la consolidació dels senyals positius recents en els escenaris macroeconòmics i financers ''requereix'' completar les reformes pendents en diversos fronts rellevants, ha reblat.   Abans de la conferència de Fernando Restoy, ha intervingut Albert Carreras, secretari general d'Economia i Coneixement. Carreras ha destacat el protagonisme rellevant de l'ICF en aquests anys de crisi i restriccions perquè en la seva actuació ha permès que moltes empreses, especialment les de petita dimensió, hagin trobat línies de finançament que no trobaven en el sector privat.  Carreras també ha explicat que molt de l'endeutament assumit per la Generalitat durant els anys previs a la crisi i durant els primers anys de la crisi ha estat justificat per les fortes inversions productives que es van impulsar com la construcció de l'aeroport del Prat, la línia de l'AVE entre Madrid i la frontera francesa, la línia 9 del metro de Barcelona, un conjunto de noves instal·lacions públiques en l'àmbit de la sanitat, l'ensenyament, les universitats i escoles que ara permeten disposar d'una gran capacitat per poder afrontar la recuperació amb un bon nivell de competitivitat.  En l'acte d'inauguració ha intervingut el conseller delegat de l'ICF, Josep Ramon Sanromà, que ha donat la benvinguda als participants en aquesta jornada organitzada per l'ICF, Barcelona Centre Financer Europeu i la consultora KPMG que es celebra en el recinte modernista de l'Hospital de Sant Pau de Barcelona.

Summary: El Banc d'Espanya alerta que per consolidar la recuperació cal insistir en les reformes pendents


Els  activistes que aquesta nit han dormit a la Gran Via  per defensar el dret a l'habitatge han decidit convocar una assemblea el divendres 24  de maig, l'últim dia de campanya electoral i dos dies abans de les eleccions municipals i europees. Aquest  dissabte  a la tarda es van manifestar pel centre de Barcelona i van decidir acampar a la plaça Universitat, tallant la Gran Via. Però mentre dormien de matinada els Mossos d'Esqudra els han desallotjat, sense incidents. Aquest migdia s'han tornat a concentrar i havien de fer una assemblea aquest diumenge  a la tarda, que s'ha acabat  ajornant. Els activistes es van aplegar a la Gran Via després que acabés una primera concentració convocada per la plataforma 'Barcelona no està en venda', que va reunir a partir de les sis de la tarda diversos col·lectius com Élite Taxi, Las Kellys Barcelona o CAP Raval Nord digne. En el marc d'una acció auto-organitzada impulsada per la plataforma 'Què més ha de passar?', els activistes es van aplegar a la plaça Universitat per a reclamar l'expropiació dels pisos de la banca i els fons voltor, la rebaixa d'un 50% dels preus del lloguer i l'aturada de tots els desnonaments. Per fer-ho, van portar objectes domèstics —com cadires i matalassos— i els van col·locat al carrer simulant crear interiors d'habitatges.

Summary: Els activistes pel dret a l'habitatge que han dormit a la Gran Via convoquen una assemblea per al 24 de maig


El govern espanyol ha reobert aquest dijous el Centre d'Internament d'Estrangers (CIE) de la Zona Franca tot i l'ordre de cessament de l'Ajuntament de Barcelona. En un comunicat enviat aquest dijous al migdia, la delegació del govern espanyol a Catalunya anuncia la reobertura del centre un cop finalitzades les obres d'habilitació i que els serveis jurídics recorreran la resolució de l'Ajuntament de Barcelona, que n'ha ordenat el cessament de l'activitat per manca de "la llicència corresponent" i de "la normativa de seguretat adequada". Així ho havia anunciat en les darreres hores el tinent d'alcalde de Drets de Ciutadania, Jaume Asens. Segons el comunicat, la reobertura s'ha notificat prèviament als jutjats d'Instrucció 1 i 30 de Barcelona, encarregats del control del CIE; al Fiscal d'Estrangeria; que també supervisa el centre, i al jutge degà de Barcelona. Fonts de la delegació del govern espanyol a Catalunya han explicat a l'ACN que el 5 de maig van rebre la notificació de l'Ajuntament de Barcelona en què instava la Secretaria d'Estat de Seguretat a regular la situació del CIE de la Zona Franca en el termini d'un mes i li deixava quinze dies per presentar al·legacions.  El govern espanyol va presentar el 23 de maig l'escrit d'al·legacions i va argumentar que els CIE no estan inclosos en les activitats ambientals sotmeses a llicència, ja que són establiments policials de servei públic i no tenen un contingut econòmic mercantil ni empresarial, segons han assenyalat les mateixes fonts.  En l'escrit, la Secretaria d'Estat de Seguretat també va defensar que l'Ajuntament de Barcelona no citava en cap moment el precepte expressament vulnerat per part del govern espanyol ni contenia el raonament jurídic que acredités aquesta vulneració.  Fonts de la delegació també han assegurat que han complert de "manera escrupolosa" la normativa urbanística durant les obres realitzades en els darrers mesos al CIE de la Zona Franca.  Asens ha anunciat de forma oficial aquest dijous al matí que l'Ajuntament de Barcelona havia ordenat el cessament d'activitat del centre de la Zona Franca en detectar que, des que va obrir el 2006, tenia la llicència corresponent a una comissaria de policia, però no la d'un CIE, i que tampoc disposava de la normativa de seguretat adequada als usos actuals.  En una roda de premsa quan el govern espanyol encara no havia anunciat la reobertura del CIE, el tinent d'alcalde de Drets de Ciutadania ha avisat que si el centre tornava a posar-se en marxa ara, quan el consistori assegura que no compleix la normativa, estudiarien aplicar "mesures coactives", com per exemple precintar el centre. El CIE de la Zona Franca està tancat des del novembre per obres de rehabilitació.

Summary: El govern espanyol reobre el CIE de la Zona Franca tot i l'ordre de cessament de l'Ajuntament de Barcelona


Vueling ha incrementat el nombre de passatgers un 5,6% el 2019, fins als 34,6 milions. La demanda de la companyia, mesurada en passatgers per quilòmetre transportats, ha crescut un 4,5% mentre que l'oferta, partint del nombre de seients oferts per quilòmetre, ha augmentat un 2,7%. Per la seva banda, el coeficient d'ocupació del passatge ha augmentat 1,5 punts percentuals, fins a assolir el 86,9%. Al desembre, el nombre de passatgers de la companyia va créixer un 3,2%, fins als 2,3 milions. La demanda de seients a l'últim mes de l'any va augmentar un 3% mentre que l'oferta va caure un 1,6%. Amb tot, el coeficient d'ocupació es va situar en 83,9%, 3,7 punts percentuals per sobre de la xifra registrada en el mateix període de l'any passat.  Level, per la seva banda, ha duplicat el nombre de passatgers registrats l'any passat i ha arribat a 1,9 milions, un 116,5% més que 2018. Al desembre, el creixement va ser del 57,6%, fins a arribar a 186.000 passatgers.  En total, el Grup IAG ha incrementat el nombre de passatgers un 4,7%, fins a 118,2 milions. D'aquests, 62,3 milions han estat a Europa, amb un creixement del 2,9%.

Summary: Vueling puja un 5,6% en passatgers el 2019, fins als 34,6 milions


El holding CriteriaCaixa s'ha aliat amb una societat de la família Godia per controlar el 25,4% de Naturgy (l'antiga Gas Natural) i refermar la seva presència a la gasística davant del fons d'infraestructures GIP (20%) i el fons de capital risc CVC (20%). En un comunicat a la Comissió Nacional del Mercat de Valors, Criteria ha explicat que ha rebaixat la seva participació directa a Gas Natural del 24 al 20%, alhora que ha acordat crear un vehicle d'inversió amb la família Godia, anomenat Energia Boreal, que tindrà el 5% dels drets de vot de Naturgy. D'aquesta manera, Criteria esdevé titular, directa o indirectament, d'un 25,42% dels drets de vot de Naturgy.

Summary: CriteriaCaixa s'alia amb la família Godia per controlar el 25,4% de Naturgy


El portaveu del PDeCAT ha assegurat aquest dimecres que la decisió del Tribunal Constitucional (TC) de mantenir Jordi Sànchez a la presó és una “mala decisió” que evidencia que “a Espanya es continuen vulnerant les regles que permeten que la democràcia funcioni de manera adequada”. Segons Campuzano, el número dos de la candidatura de Junts per Catalunya “té les condicions per a ser elegit president de la Generalitat” i, “igual que Jordi Cuixart, Oriol Junqueras i Joaquim Forn no hauria d’estar a la presó perquè no es donen els supòsits que a Espanya justifiquen la presó provisional”.  En declaracions a la premsa als passadissos del Congrés, Campuzano ha recordat que des del 1995 a l’Estat “no es pot mantenir ningú a presó basant-se en el principi de l’alarma social”, i “no hi ha ni risc de destrucció de proves, ni voluntat de continuar fens els supòsits de la investigació ni risc de fugida”.  Per tant, segons Campuzano, “Jordi Sànchez haurà d’estar en llibertat i s’hauria de poder sotmetre a aquesta investidura”. La resta, ha dit el portaveu del PDeCAT, és “no respectar el resultat electoral del 21D i vulnerar els drets i les llibertats dels milions de catalans que van votar les candidatures que poden elegir Jordi Sànchez president de la Generalitat”.

Summary: El PDeCAT diu que mantenir Sànchez a la presó és una “mala decisió” que evidencia que es “vulneren” regles democràtiques


La XVII edició del Saló d'Immersió 'Mediterranean Diving', s'ha clausurat aquest diumenge a Fira de Cornellà amb satisfacció de bona part dels expositors i amb l'honor d'haver acollit un rècord Guinness en apnea estàtica. Ha estat de la mà de l'actual campió del Món en aquesta disciplina, el barceloní Aleix Segura, que ha batut el rècord de resistència amb una marca de 24 minuts i 4 segons amb ventilació i inspiració prèvia d'oxigen. Segons un comunicat dels organitzadors, el perfil del visitant a la fira sol tenir una edat entre els 30 i 45 anys, és bussejador aficionat i s'acosta al Mediterranean Diving amb la intenció de conèixer les novetats que ofereix el sector. Tanmateix, el divendres el visitant era més especialitzat i professional, mentre que durant el cap de setmana s'ha rebut un públic més familiar.  Més d'un centenar d'expositors entre fabricants, establiments comercials especialitzats, empreses d'activitats d'esbarjo o agències de viatges, han participat en el certamen per tal de promoure el seu producte o activitat, donar-se a conèixer, obrir ponts de contacte amb firmes properes, tancar acords de negoci, o fins i tot, formalitzar les reserves d'estades i immersions, en el cas dels centres de busseig i de les agències de viatges especialitzades. Pràcticament tots s'estrenaven a la fira i asseguren tenir predisposició per repetir en l'edició 2017. Entre els productes més innovadors presentats al llarg del cap de setmana a Fira de Cornellà ha destacat un avançat ordinador d'apnea, un nou vestit humit de bussejar que manté la temperatura corporal fins a 5 graus per sobre del neoprè normal, o un nou compressor silenciós i compacte amb un gran rendiment.  Quant a destinacions, el visitant continua atret per les destinacions tradicionals com Maldives, Filipines o Mar Roig, encara que cada vegada més el visitant amb perfil més familiar es decanta també pels fons submarins més propers com a Costa Brava o Illes Canàries, entre altres. Tot plegat, per gaudir dels tresors que amaguen les profunditats marines.

Summary: La XVII edició del Saló d'Immersió 'Mediterranean Diving' es clausura a Cornellà amb rècord Guinness d'apnea


L'Ajuntament del Seu d'Urgell ha fet públiques les dades d'un estudi sobre l'impacte econòmic de la Fira de Sant Ermengol, que inclou la Fira de Formatges Artesans del Pirineu, amb dades de l'any 2017. Entre les conclusions més destacades hi ha que l'esdeveniment mil·lenari genera 7,3 milions d'euros, cosa que suposa, segons l'alcalde de la Seu, Albert Batalla, que "de cada euro invertit en el pressupost de la Fira, es produeix un retorn de 39 euros". Batalla també ha xifrat en 55.000 persones el públic visitant l'edició passada, una xifra que diu que "pot ser similar a la d'aquesta edició". Batalla ha dit que la Fira enguany ha durat tres dies, com l'any passat, una fórmula que debatran amb els formatgers per veure "com orientem la propera edició de la Fira". Entre les curiositats de l'estudi  hi ha l'origen del visitants de la Fira de Sant Ermengol, que és en un 32% gent vinguda de les comarques de Barcelona, seguit per ciutadans de l'Alt Urgell, que suposen un 30%. L'estadística la segueixen els veïns de les comarques de la Cerdanya i Andorra, que són un 12%, tal com ha explicat l'alcalde de La Seu, Albert Batalla, que ha xifrat en un 2% la visita de públic estranger. Batalla ha detalla que de "cada euro invertit en la fira, es converteix en 39 euros d'impacte econòmic", unes xifres que han servit a l'alcalde per qualificar la Fira de "gran motor de la ciutat, turístic econòmic i de restauració". Enguany, com l'any passat, la Fira ha durat tres dies, una fórmula que l'alcalde ha titllat de "bona" tot i que ha dit que "cal posar-la a debat amb el sector" i veure quin moviment cal fer de cara a l'any vinent. En aquesta Fira s'inclou el certamen de Formatges Artesans del Pirineu, amb la presència de 29 formatgeries catalanes, quatre d’aragoneses, nou de basques, dues de Navarra i tres vingudes de França, així com el formatge convidat, l’Heretat de Pere, del País Valencià. En total, s'han pogut tastar més de 150 varietats diferents de formatge. Segons l'estudi, la Fira de Sant Ermengol també aconsegueix una fidelització per part dels seus visitants, ja que un 93% tenien la intenció de tornar-la a visitar, tal com ha explicat Batalla. A més ha afegit que els visitants enquestats, amb els quals s'ha elaborat l'estudi, valoren la fira en 8,5 punts sobre 10.    Una de les formatgeres Medalla d'Or del Concurs de Formatges Artesans que se celebra en aquesta fira ha estat  l'Ana Isabel Garate,  de la formatgeria Castell-Llebre , situada a Peramola, a l'Alt Urgell, ha explicat que "abans tothom feia formatge a casa seva"  però "mai per comercialitzar" i  gràcies a la Fira,  el que s'ha tornat a recuperar són, segons Garate, "nous formatgers" que han posat de manifest que la venda d'aquest producte és "una manera de sobreviure al Pirineu". Garate s'ha endut el premi al millor formatge tupí del concurs.  Una altra dada de l'estudi d’impacte econòmic de la Fira de Sant Ermengol és que amb la celebració de la fira té lloc la creació equivalent a uns 60 llocs de treball a temps complet i que la despesa per persona que visita la fira és de 84,80 euros.

Summary: La Fira de Sant Ermengol de la Seu d'Urgell genera un impacte econòmic de més de set milions d'euros


La número dos de Forn creu que el Suprem buscarà com suspendre'l i recorda que no hi ha un procediment previst a l'Ajuntament ACN Barcelona.-La número dos de JxCat a l'Ajuntament de Barcelona, Elsa Artadi, ha opinat aquest dimecres que Artur Mas "ha de jugar un rol" en la reflexió de l'espai que hi haurà aquest estiu, però ha evitat parlar de candidats. "El president Mas té una ascendència i és una figura molt rellevant, sobretot al Partit Demòcrata, i és evident que ha de jugar un rol per orientar com fem aquest procés d'endreça", ha apuntat en declaracions a Catalunya Ràdio, on ha afegit que "una cosa és que ell pugui ajudar a reflexionar i l'altra cosa és parlar de candidats". Artadi també s'ha mostrat convençuda que el Tribunal Suprem buscarà la manera de suspendre Joaquim Forn com a regidor de l'Ajuntament, i ha recordat que el consistori no té prevista aquesta opció.  Després que Forn digués que Mas s'havia d'implicar en la reflexió de l'espai de JxCat i del PDeCAT perquè podia "relligar diferents sensibilitats", Artadi hi ha coincidit, i ha constatat que l'expresident "té ascendència sobre molts sectors, especialment sobre el Partit Demòcrata". "Hi ha figures que han de tenir un rol i d'altres un altre", ha remarcat. Dit això, ha apuntat que ara estan "més pendents" del procés d'endreça que no pas de candidatures. "Les dues coses van completament separades", ha afegit. Pel que fa a la situació de Joaquim Forn, ha augurat que el Suprem buscarà la forma de suspendre'l com a regidor, i ha recordat que a l'Ajuntament no existeix aquest procediment. En tot cas, ha avisat que això "va en contra del que va votar la gent".  Pel que fa a les negociacions per escollir el proper alcalde, ha reivindicat que ERC és la llista més votada, i ha recordat a Ada Colau que fa quatre anys deia que era un "frau democràtic" que es pogués pensar en un pacte perquè ella no fos alcaldessa. També ha apuntat que a Barcelona no ha passat mai que la llista més votada no acabi tenint l'alcaldia.

Summary: Artadi creu que Mas "ha de jugar un rol" en la reflexió de JxCat però evita parlar de candidats


Agents del Seprona de la Guàrdia Civil i la Inspecció dels Departaments de Salut i Pesca han detectat 11.300 quilos de musclos d'origen grec que es comercialitzaven com a producte del delta de l'Ebre a les instal·lacions d'una depuradora i magatzem de bivalves. De fet, i segons l'institut armat, els musclos importats, amb un menor valor econòmic a Grècia, eren adornats amb les etiquetes característiques del producte originari del delta de l'Ebre per aparentar la seva autenticitat. Les autoritats van immobilitzar el producte cautelarment després de fer-ne una inspecció ocular i a l'espera de resoldre les deficiències de les etiquetes. Així, el Departament Salut havia de supervisar a l'endemà aquests canvis com a condició per donar-li sortida al producte. Malgrat això, l'empresa denunciada va vulnerar aquesta immobilització i els va introduir al circuit comercial sense la supervisió de Salut. Davant d'això, l'Agència Catalana de Salut Pública ha traslladat la denúncia a Consum perquè actuï d'acord amb la normativa de qualitat alimentària per frau al consumidor. Respecte la vulneració de la mesura cautelar d'immobilització s'aplicarà la normativa de pesca del Departament d'Agricultura, que podria qualificar els fets com a falta molt greu.

Summary: Detecten 11.300 quilos de musclos grecs que es comercialitzaven com a producte del delta de l'Ebre


Báñez apel·la a la “seguretat jurídica” i De la Serna assegura que el Govern està provocant “enfrontament” social ACN Madrid.-El govern espanyol ha insistit aquest dilluns –coincidint amb la Diada- que “farà el que hagi de fer” per “defensar la legalitat, la unitat d’Espanya i l’estabilitat política”. Així ho ha assegurat la ministra de Foment, Fátima Báñez, en el marc de la reunió de la Junta Directiva de la Confederació Empresarial de Madrid on ha afirmat “des del profund respecte que tenim a aquesta terra germana d’Espanya” –en referència a Catalunya” que “avui més que mai hem d’anar pel bon camí, la seguretat jurídica, la legalitat i l’estabilitat institucional”. El ministre de Foment, Íñigo de la Serna, també ha insistit aquest matí que el referèndum de l’1-O “no se celebrarà” i per tant no té “cap recorregut”. “En aquests moments estem veient dia a dia un govern absolutament bolcat amb els radicals de la CUP que està provocant un enfrontament a la societat catalana”, ha dit.  Segons De la Serna, el govern espanyol romandrà “ferm” des de  posicions “moderades, proporcionades, però també contundents per fer complir la Llei”, perquè “la democràcia no existeix si no existeix el compliment de la legalitat”.  Ha transmès un “missatge clar” als funcionaris públics que en aquest moment –ha dit- “estan essent assetjats pel govern de Catalunya” en el sentit que “les institucions i el govern d’Espanya els donaran suport”. Segons De la Serna, la Diada és el “preàmbul” del referèndum “il·legal”, i la Llei de transitorietat un “disbarat jurídic

Summary: El govern espanyol insisteix que farà “el que hagi de fer” per defensar la “legalitat” a Catalunya


El grup de música La iaia ha anunciat a través de les xarxes socials el nom del seu nou treball, ‘Torna a ser u’. També han explicat que per a aquesta ocasió han preferit l’autoedició, per la qual cosa no treballaran a través de cap discogràfica. El disc sortirà a la venda el 16 de juny però es pot encarregar abans a través de la pàgina web del grup. També han anunciat tres concerts de presentació de les noves cançons, el 30 de juny al Vida Festival, l’1 de juliol al Canet Rock i el 2 de juliol a l’(a)phonica, Festival de la Veu de Banyoles. La portada del disc, que mostra un dibuix d’una persona que corre, és obra d’Olga Capdevila i Supermercimen Rodriguez Mercader.

Summary: El nou treball del grup La iaia es diu ‘Torna a ser u’


Kathryn Bigelow, oscaritzada per partida doble per la cinta 'En tierra hostil', torna a la primera línia de la cartellera cinematogràfica amb 'Detroit', en què aborda un dels aixecaments ciutadans més importants i violents de la història dels Estats Units: els disturbis racials a la ciutat de Detroit el 1967 i que van acabar amb la vida de 43 persones i van provocar prop de 2.000 ferits. La cartellera de la setmana també porta  Jacques', el biopic sobre l'odissea de Jacques Cousteau dirigit per  Jérôme Salle, i la cinta 'Iqbal i la fórmula secreta', que arriba als cinemes de Catalunya doblada en català.   'Detroit' L'oscaritzada Kathryn Bigelow torna a irrompre a la cartellera amb 'Detroit' un film que narra els disturbis racials que van tenir lloc a la ciutat al juliol de 1967. La cita comença per l'inici, amb la batuda policial en un bar on s'hi estava celebrant una festa i aborda els aldarulls que van allargar-se cinc dies i que van acabar amb la vida de 43 persones i van provocar prop de 2.000 ferits.  'Jacques' Jacques Cousteau (Lambert Wilson) es va embarcar el 1948 amb la seva dona Simone (Audrey Tatou), en una odissea per la ciència, la fama i la televisió. La seva relació amb la seva esposa i fills (Pierre Niney i Benjamin Lavernhe), però, es va torçar i Cousteau es va topar aviat en mig de problemes econòmics.  'Hotel Cambridge' Documental que narra el moviment dels sense sostre a través d'un grup d'okupes en un edifici del Brasil. La cinta ofereix els diversos punts de vista i les històries de cadascun dels seus integrants.  'Iqbal i la fórmula secreta'  Iqbal és un noi de tretze anys. Amb el seu germà petit i la seva amiga Sille fan explotar accidentalment l'escola. Dos delinqüents volen aconseguir la fórmula secreta dels explosius casolans que han fet servir i els nois no els la volen facilitar. Com a represàlia, els delinqüents intentaran segrestar al més petit de la família. El grup d'amics haurà d'enginyar un pla per protegir el nen i evitar que la seva família s'adoni de l'accident que han provocat.  'Camina conmigo' Marc Francis ('When China Met Africa') i Max Pugh ('The Road to Freedom Peak') dirigeixen el documental 'Camina conmigo', narrat per Benedict Cumberbatch ('12 años de esclavitud'). La película mostra com monjos i monges budistes Zen, guiats pel mestre Thich Nhat Hanh, dediquen la seva vida a transformar el seu patiment, practicar l'art de la contemplació i a meditar sobre la naturalesa de la seva existència. La vida en una comunitat, però, s'enfronta a qüestions existencials i a la rutina quotidiana de la vida monàstica.  'Ali y Nino' La cinta se situa a principis del segle XX i se centra en la història d'Ali i Nino, que viuen a Bakú, la capital cosmopolita i rica en petroli d'Azerbaitjan. Ali és un jove aristòcrata musulmà que s'enamora de Nino, una jove princesa cristiana. Per estar junts han de vèncer prejudicis i enemistats ancestrals i desafiar els costums del país. Quan, finalment, ho aconsegueixen, la guerra amenaça per endur-se per davant la societat en la qual han viscut fins llavors. María Valverde i Adam Bakri encapçalen el repartiment.

Summary: L'oscaritzada Kathryn Bigelow irromp a la cartellera amb 'Detroit', un film sobre els disturbis racials a la ciutat el 1967


Protecció Civil ha activat aquest dijous al matí la prealerta del pla Allaucat per fort risc d'allaus a tot el Pirineu i Prepirineu excepte a l'Aran-Franja Nord de la Pallaresa, on el perill d'allaus és marcat. Segons indica Protecció Civil, es preveuen nevades intenses entre la tarda d'aquest dijous i el matí de divendres que podran caure de forma natural i provocar fàcilment allaus de mida 3, que és la suficient per sepultar un grup de persones, o fins i tot de mida 4, amb capacitat per arribar a fons de vall, principalment a la Ribagorçana-Vall Fosca i a la Pallaresa. A més, per sota dels 2.200 metres l'activitat d'allaus naturals de neu humida serà molt elevada i també podrien arribar a la mida 3 i afectar qualsevol orientació.

Summary: Protecció Civil activa la prealerta de l'Allaucat per fort risc d'allaus a gairebé tot el Pirineu i Prepirineu


El 19è Festival Paupaterres de Tàrrega ha tancat aquesta matinada dues jornades de concerts al càmping municipal de la capital de l'Urgell amb una xifra de 8.000 espectadors, la mateixa que l'any passat, segons ha informat l'Ajuntament de Tàrrega. Els jamaicans The Skatalites i la banda catalana Blaumut han estat els caps de cartell d'aquesta edició. A més, unes 1.500 persones van gaudir aquest dissabte a la tarda del PaupaKids, l'apartat infantil del certamen. Els organitzadors, l'Associació Paupaterres i la Regidoria de Cultura, fan un balanç "molt positiu" d'aquesta 19a edició, tant pel que fa al volum de públic com a la qualitat i la varietat dels artistes participants. Consideren que haver mantingut la xifra de 8.000 espectadors "certifica la plena consolidació del Paupaterres a les portes del seu 20è aniversari" i el festival "apuntala el seu caràcter referent a la demarcació de Lleida". Ampliació d'atractius La programació del Paupaterres ha evolucionat en els anys i s'ha convertit en un eclèctic aparador de l'escena musical, ampliant el ventall de gèneres i conjugant noms ja coneguts amb músics emergents. Així mateix, segons el consistori, també s'han saldat amb èxit atractius paral·lels com els expositors d'artesania i els sopars a la fresca, pels quals s'ha augmentat la infraestructura incorporant més taules i cadires. També ha gaudit de bona acceptació el concert programat el dissabte al migdia al Local de la Societat Ateneu a càrrec de Big Ok (el nou projecte de Paul Fuster), que podria donar peu a futures ampliacions del Paupaterres.   Un cartell ple d'al·licients El 19è Paupaterres es va obrir la nit de divendres amb els artistes locals Carlitos Miñarro i La Terrasseta de Preixens, compartint cartell amb els sons mediterranis de Xaluq, la rumba de Sabor de Gràcia i els ritmes dels valencians El Son de la Chama. La primera vetllada ja va atraure uns 3.000 espectadors. El moment àlgid, congregant 5.000 persones, va arribar la nit de dissabte amb els plats forts del festival: els jamaicans The Skatalites, llegenda viva de l'ska, i Blaumut, quintet que va encisar amb el seu pop-folk melòdic. També van recollir molts aplaudiments The New Catalan Ensemble, agrupació de fusió ètnica; el binomi Joan Garriga (La Troba Kung-Fú) i Madjid Fahem (guitarra de Manu Chao); i el ciclònic Dr Ring Ding, artista alemany d'ska ara acompanyat pels barcelonins Freedom Street. Unes hores abans, durant la tarda de dissabte, el Càmping Municipal ja s'havia omplert de famílies gaudint de les activitats de lleure infantil del PaupaKids, la parcel·la del Paupaterres destinada als menuts. Jocs, atraccions, tallers i animació van configurar un programa en què no faltà en Pau, un dels rostres més populars del Club Super 3.

Summary: El 19è Festival Paupaterres de Tàrrega manté els 8.000 espectadors amb The Skatalites i Blaumut com a caps de cartell


La Sagrada Família manté l’horitzó del 2026 com a data prevista de finalització de les seves obres. Enguany ha conclòs la Façana de la Passió i els treballs se centren en les sis torres centrals del temple, les quatre dels evangelistes arribant (aixecades ja fins a 90 metres), la de la Mare De Déu, que ja s’enlaira 100 dels 138 metres que acabarà tenint i, finalment, la Torre de Jesucrist. Aquesta, que és la torre central i més alta del temple (172,5 metres d’alçada) començarà a créixer abans d’acabar l’any des de la seva base (a 85 metres d’alçada) amb el primer nivell dels 12 que tindrà. D’altra banda, la junta constructora del temple ha assegurat aquest dijous que queden tan sols “uns serrells” per acordar amb l’Ajuntament el Pla Especial que ha de permetre les obres a la Façana de la Glòria per “dur a terme el projecte d’Antoni Gaudí”.

Summary: La Sagrada Família començarà a alçar la Torre de Jesucrist abans d’acabar l’any


L'exconseller de Justícia veu el pas com una "nova porta oberta al futur de la política catalana" a través de Nova Convergència ACN Barcelona.-L'exconseller de Justícia i fins ara diputat del PDeCAT, Germà Gordó, ha anunciat aquest dimarts que abandona el grup parlamentari de Junts per Sí per passar a ser diputat no adscrit després que divendres passat el Tribunal Superior de Justícia fes públic que l'investiga pels presumptes delictes de tràfic d'influències, suborn, prevaricació i malversació de fons públics. En un comunicat públic, Gordó explica que amb aquesta renúncia s'obre "una nova porta oberta al futur de la política catalana" en què, assegura, "mirarem d'aportar idees, principis i actuacions que en aquests moments estan quedant ordes de representació" a través de la seva plataforma Nova Convergència. L'exconseller també subratlla que ha pres aquesta decisió després que la coordinadora general del PDeCAT, Marta Pascal, li demanés la dimissió i es produís "un punt d'inflexió i "una situació de pèrdua de confiança mútua". Amb aquest anunci, Gordó també posa a fi a 37 anys de militància a l'antiga Convergència i a quasi un any al PDeCAT i obre la porta a continuar en la política catalana a través de la seva plataforma Nova Convergència, que disposa d'una "mínima organització per prendre decisions debatudes i col·legiades". "Sense personalismes, voldria oferir a tanta gent que em consta que ho reclama, un futur de plenitud nacional, progrés social i econòmic i foment de la convivència d'aquesta societat catalana d'avui, que mira cap a un futur canviant i ple d'il·lusió", afegeix l'exconseller en el seu comunicat. No obstant això, Gordó assegura tenir la "mà oberta" a col·laborar tant amb antics companys de formació com amb nous i deixa clar que es tracta d'una decisió "molt meditada" i que no va dirigida "contra ningú". "Un punt d'inflexió" i un "canvi de criteri incomprensible" Divendres passat, Gordó va abandonar la presidència de la Comissió de Justícia del Parlament però ja va mostrar la seva intenció de continuar com a diputat. En un comunicat, el PDeCAT va demanar que es respectés el "principi de presumpció d'innocència" i va assegurar que l'exconseller desplegaria "totes les facultats processals que l'ordenament jurídic li atorga per demostrar la seva "radical innocència i honestedat". Poc després, però, la mateixa coordinadora general del partit, Marta Pascal, va reclamar la seva dimissió a través de Twitter. "El president Mas va fer un pas al costat pensant en el projecte comú. A vegades fer passos al costat serveix per avançar i demostra generositat", un posicionament que també van expressar altres membres del PDeCAT i també d'Esquerra, amb qui forma el grup de Junts pel Sí al Parlament. Aquest fet va marcar un "punt d'inflexió", com explica el mateix Gordó en el comunicat, que va portar a "una situació de pèrdua confiança mútua".  "Em resulta incomprensible aquest canvi de criteri", critica Gordó en el comunicat, en què també recorda com el partit està treballant en una reforma que estableix que és quan s'obre judici oral el que marca quan un membre de la formació ha d'abandonar les seves funcions però considera que a ell, en canvi, se'l convida a marxar. L'exconseller també assenyala que la seva situació "xoca" amb la d'altres electes del seu partit que es troben en la mateixa situació i "no se'ls qüestiona". "De fet no té cap sentit defensar el dret a la presumpció d'innocència si no es pot materialitzar, és com si algú defensa el dret d'autodeterminació però no el deixa exercir", reflexiona. Llicenciat en dret, Gordó va tenir responsabilitats de segona fila en l'executiu de Jordi Pujol i va ser secretari general d'Agricultura quan el conseller era Josep Grau. Va ser militant de CDC des del 1979 i va ser fundador de la JNC l'any 1980. Abans de formar part del Govern se'l coneixia principalment per ser el gerent del partit, càrrec que va ocupar entre el 2004 i el 2010.  La seva figura ha anat sempre estretament lligada amb l'expresident de la Generalitat Artur Mas i, de fet, està considerat com un dels membres del seu 'pinyol'. Gordó també va ser secretari del Govern a partir del 2010 i participava en totes les reunions del Consell Executiu de cada dimarts fins que a finals del 2012 va entrar a formar del Govern sota la presidència de Mas ocupant la conselleria de Justícia. En les darreres eleccions al Parlament, va sortir escollit com a diputat i fins divendres passat va presidir la Comissió de Justícia del Parlament.

Summary: Gordó marxa del PDeCAT però es manté com a diputat no adscrit


El comerç a Espanya va caure un 14,4% al març per la crisi de la covid-19, segons les últimes dades de l'Eurostat, l'oficina estadística de la Unió Europea. Aquesta disminució va ser de l'11,2% en el conjunt de l'Eurozona on Bulgària (-18,1%), França (-17,4) i Luxemburg (-16,4%) van registrar les caigudes més grans. La compra de menjar, beguda i tabac va augmentar un 5% a la zona euro en el primer mes de les restriccions pel coronavirus. També va incrementar un 2% el comerç online. Per contra, el comerç en el sector tèxtil i del calçat va patir una caiguda de gairebé el 40% i el dels combustibles per a cotxes més d'un 20%.


El nou alcalde de Lleida, Fèlix Larrosa, ha remarcat que ell no és Àngel Ros i que haurà de ser la ciutadania que trobi les diferències ja que ell té ''altres valors''. En el discurs que ha ofert després de ser investit en un Ple extraordinari, Larrosa ha insistit en oferir ''mà estesa'' a tots els partits a l'oposició i ha anunciat que farà canvis en la configuració de l'equip de govern. D'entrada ha assegurat que la seva rival fins ara a les primàries socialistes, Montse Mínguez, es convertirà en la seva mà dreta i portaveu del PSC. Així mateix, ha dit que ell com alcalde continuarà assumint bona part de les responsabilitats de la cartera que tenia fins ara, la d'Urbanisme. Al seu torn, els portaveus de les forces independentistes, PDeCAT, ERC i Crida-CUP, ha reclamat al nou paer en cap que trenqui amb el bloc del 155 mentre que C's ha apostat per mantenir la ''neutralitat'' en la simbologia a la ciutat i el PPC a continuar estant oberts al ''diàleg i consens''. Larrosa ha arrencat el seu discurs com a nou paer en cap de Lleida agraint la tasca d'Àngel Ros en els darrers 14 anys al capdavant de la ciutat. Això no obstant, ha volgut deixar clar que ell no és Àngel Ros i ha avançat que en els 9 mesos que manquen per a les eleccions municipals ''hi haurà canvis''. D'entrada ha insistit en oferir a tots els grups ''mà estesa i col·laboració'', agraint en primer lloc als partits que han garantit l'estabilitat al govern municipal (C's i PPC) tot i que ha dit que té clar que el mandat actual s'ha caracteritzat per la ''geometria variable'' que ha permès tirar endavant projectes importants per la ciutat. Larossa ha alertat als membres de l'equip de govern que ''treballarem de valent els propers dies'' i ha anunciat que Montse Mínguez es convertirà a partir d'avui en la seva mà dreta i portaveu dels socialistes. Larrosa ha assegurat que ''canviaran persones, polítiques i maneres de fer'' i ha apostat pel ''diàleg per recuperar el projecte, però també els valors'', ja que això ''és el que ens exigeixen els ciutadans''. En aquesta línia ha desgranat els quatre eixos del seu programa de govern: un primer enfocat a les persones, sobretot la gent gran i els joves, amb la proposa d'un Pla transversal que ofereixi garanties als ancians que vol presentar els 100 propers dies; un segon basat en els barris i les seves necessitats; un tercer sobre el talent i la tecnologia; i un quart sobre la capitalitat de Lleida i les necessitats que té, sobretot en infraestructures, que preveu reclamar tant al govern espanyol com al Govern. Debat centrat en l'herència de Ros i la situació política del país Al torn de les intervencions dels grups, el cap de l'oposició i portaveu del PDeCAT, Toni Postius, ha remarcat que el mandat d'Àngel Ros no ha deixat ningú indiferent a la ciutat i ha assegurat que ''n'hem vist de molts colors'', des de la ''subhasta'' de l'ús de català, els carrers franquistes el vot socialista a les mocions pels ''presos polítics'' i els exiliats. També el rebuig a la condemna a la violència policial de l'1-O, o el paper que va jugar l'equip de govern durant el trasllat de les obres de Sixena i el cas de la regidora trànsfuga que va tenir lloc fa uns mesos. Postius ha acusat a Larrosa de ser ''corresponsable'' de tot això perquè en cap moment es va desmarcar públicament de les votacions que es van produir. És per això, que ha dit que el PDeCAT  ''no espera grans canvis'' i ha confiat que el ''divorci'' de la societat lleidatana amb el govern de la ciutat acabarà properament amb les eleccions municipals de 2019.   La portaveu de C's, Ángeles Ribes, ha destacat que en els darrers tres anys i gràcies als acords amb el PSC a Lleida s'ha mantingut la ''neutralitat'' enmig d'una ''guerra de símbols'' que hi ha per tot Catalunya. En aquest sentit ha remarcat que per respectar la llibertat d'expressió ''no es pot imposar simbologia als llocs públics'' i ha reiterat l'oferta de seguir col·laborant amb l'equip de govern ''pel bé de les persones de la nostra ciutat''. El portaveu d'ERC-Avancem, Carles Vega, ha justificat el seu vot per dos de les polítiques independentistes preses, Forcadell i Bassa, i l'exconsellera Serret, exiliada a Brussel·les com a denúncia contra la ''injustícia que pateixen tots ells''. Vega ha dit que Ros ha protagonitzat tres anys i mig amb ''desinversió i polítiques d'aparador'' i espera que hi hagi un canvi amb Larrosa ja que no té ''tics autoritaris com el nou ambaixador a Andorra''. El republicà ha reconegut el clima de diàleg i l'oportunitat de fer gestos reals que demostrin el canvi de tarannà al nou paer en cap i li ha demanat que aturi el procés del POUM i es torni a la casella inicial. Així mateix, també li ha demanat la retirada dels carrers franquistes perquè ''és senzill, barat i té una gran càrrega simbòlica''. De la seva banda, el Francesc Gabarrell, de la Crida-CUP, ha alertat que fins ara Àngel Ros havia comptat amb el suport del seu govern i que cap regidor havia ''aixecat la veu'' contra aspectes, com per exemple el que suposen la ''misèria'' de l'exili i la ''vergonya'' dels presos polítics''. En aquest sentit, ha demanat a Larrosa un gir de la ciutat cap a l'esquerra i ha remarcat que en 10 mesos, Lleida tindrà l'oportunitat de fer un canvi des del feminisme, el socialisme de base i combatent el feixisme. Per això, ha estès la mà a totes les forces republicanes que s'hi vulguin sumar. La portaveu del PPC, Dolors López, ha demanat al nou alcalde que respecti els acords amb el seu grup i que continuï amb la defensa de la ''legalitat i l'estat de dret''. En aquest sentit, ha assenyalat que ha estat un mandat difícil per la pluralitat dels grups municipals però també pel ''desafiament separatista que afortunadament no ha aconseguit trencar segles d'història però si la convivència social creant una fractura entre catalans''. Per part del Comú de Lleida, Sergi Talamonte, ha assegurat que Larrosa ''personifica la cara més fosca del PSC'' i que representa una ''xarxa clientelar i d'especulació sobre la ciutat'' després d'estar al costat d'Àngel Ros en totes les decisions més transcendents que han conduit a ''l'endeutament de la ciutat''. És per això que ha dit que no confien que hi hagi un canvi però ha matisat que si deixen de banda ''la dreta i les seves polítiques'' estaran disposats a treballa conjuntament. Expectació al Ple El Ple s'ha seguit amb molta expectació, i hi ha assistit nombroses autoritats com la delegada del govern espanyol a Catalunya, Teresa Cunillera, diputats al Parlament, o el secretari general del PSC, Miquel Iceta, entre d'altres. A més a més de la família del nou alcalde s'han pogut veure representants dels sindicats CCOO i UGT, autoritats policials i eclesiàstiques així com de l'exèrcit espanyol. La sessió ha tingut moments destacats però s'ha seguit amb especial interès el moment de la votació del candidat. El regidors d'ERC portaven fulls grossos amb els noms de Forcadell, Bassa i Serret, mentre que el regidor de la CUP, Pau Juvillà, ha mostrat el seu paper amb el nom escrit d'Anna Gabriel.  Després del recompte s'ha proclamat Larrosa alcalde, que ha promès el càrrec i ha rebut la vara de la mà de la regidora Montse Mínguez. Després del Ple s'ha fet les fotografies de rigor, amb tota la corporació municipal i finalment amb familiars i amics. A la sessió no hi ha assistit Àngel Ros, que precisament aquest dimecres ha lliurat les credencials com ambaixador espanyol a Andorra al copríncep i bisbe de la Seu d'Urgell, Joan-Enric Vives.

Summary: Fèlix Larrosa: ''no sóc Àngel Ros, tinc altres valors. Farem canvis amb la mà estesa i les persones com a prioritat''


Una llar d'avis privada i diversos equipaments públics ocuparan l'antiga pedrera Rat-Penat de Sitges. Aquest dijous la Comissió Territorial d'Urbanisme de Barcelona del Departament de Territori i Sostenibilitat ha donat la conformitat a la garantia que Promociones Satu Puigverd ha constituït davant l'Ajuntament de Sitges per tirar endavant la construcció d'equipaments públics i privats al sector Vallbona. Aquesta garantia equival al 12% del cost de les obres d'urbanització del sector i era l'únic pas pendent per executar el projecte que preveu construir una residència privada assistida per a gent gran amb un màxim de 80 places, que ocuparà 4.880 metres quadrats de sostre. També s'hi ubicarà un equipament públic de 3.500 metres quadrats amb usos educatius, culturals, administratius i de viver d'activitats creatives. Finalment, es reserven 5.120 mestres quadrats per a restauració, usos hotelers de 120 habitacions com a màxim i comerç, que com a molt ocuparà 800 mestres quadrats. El Pla de millora urbana se centra a desenvolupar l'àmbit de Vallbona, situat al nord-est de Sitges, per sobre del nucli de Les Botigues i del port esportiu Ginesta, molt a prop del límit amb Castelldefels. Abasta 34.700 metres quadrats de superfície, amb un fort desnivell que oscil·la entre els 20 i 30 metres. El sector acollia antigament la pedrera Rat-Penat, que quan es va clausurar, va rebre materials procedents d'obres i excavacions. La part nord del sector té un talús vertical de més de 20 metres, herència de les activitats extractives. El projecte preveu crear plataformes per construir els edificis de manera semi soterrada i amb els seus fonaments recolzats sobre la capa de roca resistent. Les edificacions es concentraran a la part sud de l'àmbit per minimitzar l'impacte paisatgístic i allunyar-les del talús de la pedrera. Es crearà un sistema de dunes al parc i es prohibirà l'accés als vianants a una franja de vuit metres d'ample situada a la part més propera al talús. La proposta també inclou la urbanització d'un carrer al voltant de tot l'àmbit de Vallbona, que tindrà continuïtat amb els vials previstos a les zones veïnes.

Summary: L’antiga pedrera Rat-Penat de Sitges acollirà una llar d’avis privada i equipaments públics


La Guàrdia Urbana va detenir dilluns a la tarda dues persones per almenys tres robatoris en domicilis de Sant Cugat del Vallès. Els agents les van identificar en un patrullatge preventiu a la zona del Besòs. Portaven diversos objectes com ara joies, rellotges, mòbils, una tauleta i un ordinador portàtil. No podien justificar la seva procedència. Després de consultar-ho amb els Mossos d'Esquadra, els objectes es van poder relacionar amb almenys tres robatoris.

Summary: Detenen a Barcelona dues persones per almenys tres robatoris en domicilis de Sant Cugat del Vallès


L'acusat de matar el seu germà d'una ganivetada al coll a Figueres el 26 de març del 2016 assegura que va ser un "accident". Segons ha explicat Manuel Rodríguez als membres del jurat popular que hauran de decidir si és culpable de l'homicidi, ell i el seu germà tenien molt bona relació i afirma que "mai li podria fer mal". L'acusat sosté que aquella matinada es van discutir amb un home d'origen marroquí davant de casa seva. Durant la disputa, el seu germà el va fer entrar al domicili mentre ell es quedava al carrer. A través de la finestra, continua relatant, el germà li va demanar una arma per defensar-se de l'altre home. "Vaig anar a la cuina i vaig córrer cap a la finestra per tirar-li el ganivet i, de sobte, me'l vaig trobar a sobre, no sé ni com es va enfilar per la finestra", ha detallat. "Va ser un accident, jo necessitava el meu germà, ho era tot per a mi", ha afegit.  L'acusat ha declarat aquest dimarts a la tarda. Durant 25 minuts ha respost a les preguntes del fiscal i de la seva advocada. Manuel Rodríguez atribueix la mort del seu germà a un "accident". El processat, que s'enfronta a 14 anys de presó per homicidi, assegura que no tenia intenció d'enfonsar el ganivet al coll de la víctima. Rodríguez ha negat que aquella matinada discutís amb el seu germà. "Menteixen", ha respost al fiscal quan li ha preguntat com s'explica que alguns testimonis presencials assegurin que els van veure cridant-se i insultar-se en ple carrer. Segons el relat de l'acusat, aquell nit ell i el seu germà van anar a prendre cerveses a un bar proper a casa seva. "Vam sortir abraçats cap a casa", ha dit. A fora, però, diu que un home d'origen magrebí se li va "tirar a sobre". El seu germà va intervenir i els va separar, cosa que va fer que l'altre home marxés corrent. Aleshores, el germà el va fer entrar al pis on vivien plegats, al carrer Pere III de Figueres. L'acusat nega que primer entressin junts al replà i que un amenacés a l'altre dient-li "Et juro que com entris t'apunyalo". La víctima es va quedar a l'exterior mentre l'acusat anava fins a la seva habitació per obrir la finestra, que donava a fora.  Segons Rodríguez, el seu germà li va demanar un ganivet. "Vaig pensar que el marroquí havia tornat i que el volia per defensar-se", ha detallat. Per això, sempre segons la seva versió, va córrer cap a la cuina "com vaig poder perquè estava marejat" i va agafar un ganivet de grans dimensions d'un calaix. Llavors, va tornar rabent cap a la finestra. "No sé què va passar, no el vaig veure i me'l vaig trobar a sobre", ha declarat. La finestra estava a una alçada de 2,85 metres del carrer. L'acusat assegura que ell es volia abocar per l'ampit per "llançar-li al ganivet" al seu germà just en el moment en què la víctima aconseguia enfilar-se per la paret. "No vaig poder fer res", ha afegit.  Primer, diu que no es va adonar de la gravetat de la ferida i pensava que només l'havia "fregat" amb el ganivet. "No era conscient que li havia clavat", ha relatat. Quan va sortir corrent cap al carrer, després de deixar l'arma al calaix de la cuina d'on l'havia tret, es va adonar de la ganivetada profunda i va trucar al 112. "El meu germà, el meu germà, me l'han matat", va dir a la trucada al telèfon d'emergències. Segons ha relatat, d'entrada va pensar que l'estocada mortal li devia haver fet el marroquí. "Em vaig pensar que havia estat ell perquè jo al meu germà mai li hauria fet mal", ha exposat. Assegura que el seu germà i ell tenien una relació molt bona perquè s'havien criat junts i es tenien molta estima. "Jo em recolzava en ell i ell en mi", afirma i ressalta que els dos havien estat politoxicòmans i s'havien ajudat mútuament a suportar les addiccions. "Ara estic sol", ha lamentat. L'acusat assegura que no va dir als Mossos d'Esquadra ni al jutge instructor que havia estat ell perquè "ningú va preguntar res". A més, ha afirmat que els agents el van llançar a terra i li van trencar dues dents i nega la versió dels agents, que era ell mateix qui s'autolesionava donant cops de cap.  Ganivetada amb força Aquest dimarts a la tarda també han declarat els forenses que van fer l'autòpsia a la víctima. Les conclusions de l'informe assenyalen que la víctima va rebre una sola ganivetada amb força que li va seccionar la jugular i la caròtida. A preguntes de la defensa, els forenses han descartat que una ganivetada accidental pugui produir aquests danys perquè cal una estocada "amb una força important". Els forenses també han indicat que, com a conseqüència del consum prolongat de tòxics i de les malalties que pateix l'acusat, és possible que tingui les capacitats volitives afectades i que això li provoqui problemes de control dels impulsos. El fiscal manté la petició de 14 anys de presó per un homicidi amb les agreujants d'abús de superioritat i parentiu i l'atenuant de col·laboració amb la justícia. Ha retirat les indemnitzacions per als germans d'acusat i víctima perquè han renunciat.  La defensa considera que va ser un accident i que, com que no hi ha homicidi, l'han d'absoldre. Com a alternativa, inclou diversos eximents i atenuants relacionats amb la seva toxicomania perquè prenia metadona, cocaïna, marihuana, haixix, alcohol i antidepressius. També inclou una atenuant per col·laborar amb la investigació. Dimecres al matí entregaran l'objecte del veredicte als membres del jurat, que es retiraran a deliberar.

Summary: L'acusat del crim de Figueres diu que va apunyalar el seu germà "per accident" quan se'l va trobar "a sobre de sobte"


El portaveu de Catalunya En Comú, Joan Mena, ha posat pressió a ERC perquè decideixin donar llum verda a la investidura de Pedro Sánchez com a president del govern espanyol abans d'acabar l'any i facilitar així un govern de coalició amb Unides Podem. Segons Mena, dilatar la investidura al 2020 "només serveix per debilitar els fonaments d'un govern progressista" i dóna una oportunitat a la dreta "per reorganitzar-se". "Hem d'arribar a Nadal amb els deures fets", ha resumit el portaveu. A més, Mena ha obert la porta que els republicans contribueixin a l'acord programàtic amb el PSOE de cara a la legislatura que es pugui obrir i ha assegurat per "garantir la governabilitat progressista" i ha afegit que té "la sensació" que els socialistes també hi estarien disposats. Mena ha demanat als republicans que "deixin de jugar al pòker" amb el president de la Generalitat, Quim Torra, perquè, segons considera, estan pendents de "quin és l'actor de govern que arrisca més o té la carta més alta". Així, ha dit que "s'ha acabat el temps de tenir Catalunya i Espanya paralitzades" i els ha emplaçat a tancar l'acord abans de Nadal i començar el 2020 "obrint una etapa d'estabilitat i progressista". El portaveu ha insistit que són optimistes perquè "la victòria" a la Mesa del Congrés, on Unides Podem i PSOE tenen majoria, posa els "fonaments" d'un govern progressista. Acord programàtic Mena ha convidat els republicans a afegir els seves propostes a un acord de govern amb el PSOE, encara que ha reconegut que el pacte tindrà "certes limitacions" i els farà "cavalcar en les contradiccions". El portaveu ha atribuït això al fet que la correlació de forces "és la que és", amb una presència molt més gran dels socialistes. Tot i això, ha assegurat que estan treballant-hi i ha afegit que el faran públic "quan puguin".

Summary: Els comuns pressionen ERC per facilitar la investidura abans d'acabar l'any: "Hem d'arribar a Nadal amb els deures fets"


El Visa pour l'Image qüestiona el paper dels mitjans de comunicació en la cobertura dels atemptats terroristes. El seu director, Jean-François Leroy, ha assegurat aquest dimarts en la presentació del certamen que les imatges de cadàvers i ferits no deixen de ser una via que té Estat Islàmic per a fer-se promoció seva i dels seus objectius i té dubtes de si la premsa ha de seguir la línia actual: "citar l'atemptat de Barcelona és el meu deure però mostrar fotos d'una carnisseria no n'estic segur". Leroy admet que aquesta decisió arriba després d'un procés de reflexió intern on es qüestiona la feina dels periodistes. "Alguna cosa falla quan la gent recorda més el nom dels terroristes que el de les víctimes", detalla. Per aquesta raó, el Visa pour l'Image d'aquest any reduirà la presència d'imatges d'atemptats. Leroy també considera que aquestes imatges "tenen valor de testimoni però no sempre qualitat fotoperiodística". El Visa pour l'Image comença aquest dissabte a Perpinyà la 29a edició.

Summary: El Visa pour l'Image de Perpinyà redueix la presència de fotografies d'atemptats per no "fer promoció d'Estat Islàmic"


El ministre espanyol d’Economia, Luis de Guindos, creu que “tot” el que està fent el president Carles Puigdemont és una “pantomima”. Segons ell, la situació judicial de Puigdemont, en llibertat pel jutge instructor belga sota mesures cautelars, posa de manifest "en última instància la farsa de tot el que està fent”. “Tot el que li diria és que evidentment compleixi amb la legalitat espanyola”, ha dit als periodistes a la seva arribada a l’Eurogrup, que aquest dilluns es reuneix a Brussel·les. Preguntat per si està sorprès o no perquè el jutge belga hagi deixat en llibertat Puigdemont i els quatre consellers que són amb ell al país, a diferència dels consellers que són a Espanya, De Guindos ha afirmat que “hi ha legalitats”. “Lògicament els potencials delictes es produeixen en el cas d’Espanya però tinc absoluta confiança en la divisió de poders, l’estat de dret i el compliment de la legalitat”, ha assenyalat. Això és, segons el ministre, el que ha de garantir, d’alguna forma, “la convivència futura de tots”.  Per altra banda, el ministre d'Economia ha descartat que s'esperi una baixada "substancial" en la previsió de creixement del PIB a Espanya per la situació a Catalunya si bé ha reconegut un "impacte" de 4 o 5 dècimes. "Si no haguéssim tingut la qüestió catalana, segurament hauríem anat al 2,7% o el 2,8%", ha dit De Guindos, que ha apuntat que la previsió per part de la Comissió Europea de cara l'any que ve serà "molt semblant a l'espanyola" afirmant que la projecció del 2,3% és "prudent". "Estic convençut que com que el tema català s'acabarà solucionant el creixement estarà per sobre", ha conclòs.

Summary: De Guindos assegura que “tot” el que està fent Puigdemont és una “pantomima”


Unió de Pagesos (UP) ha demanat al Departament d'Agricultura una valoració ràpida i acurada dels danys que va ocasionar la pedregada d'aquest dimarts als termes municipals de Vila-sana, Castellnou de Seana i Golmés, al Pla d'Urgell, principalment als conreus de poma. El sindicat demana que s'indemnitzi de manera justa als pagesos afectats així com que es puguin aplicar mesures com l'adequació de la fiscalitat de l'IRPG a les pèrdues que es comptabilitzin. En una primera estimació, el sindicat calcula que l'afectació, intensa per localitzada, en poma pot ser d'entre el 30 i el 50%. Segons UP, la pluja i la pedra també van aixafar camps de panís d'algunes finques i van malmetre fulles d'aquest conreu, tot i que en aquest cas els danys no van ser tant importants.

Summary: UP demana a Agricultura una valoració ràpida dels danys per la pedregada al Pla d'Urgell


El foc ha obligat a tallar la C-65 en els dos sentits de la circulació ACN Sant Feliu de Guíxols.-Vuit dotacions terrestres i un helicòpter dels Bombers de la Generalitat continuen treballant aquest dimecres a la tarda en un incendi forestal a Sant Feliu de Guíxols (Baix Empordà), que ja es troba estabilitzat des de les set de la tarda. Com a conseqüència del foc, s’ha hagut de tallar la C-65 en els dos sentits de la circulació, segons el Servei Català de Trànsit. L’avís s’ha produït quan passaven deu minuts de les sis de la tarda. El foc, que ha calcinat mitja hectàrea, s’ha declarat en direcció Santa Cristina d’Aro i hi han arribat a treballar una vintena de dotacions. Segons Protecció Civil, el telèfon d’emergències 112 ha rebut una cinquantena de trucades per avisar del foc.

Summary: ACTUALIZACIÓ:Els Bombers donen per estabilitzat l’incendi forestal de Sant Feliu de Guíxols


La Comissió Europea ha proposat aquest dimecres estudiar la possibilitat de crear una agència central europea per distribuir els refugiats entre els estats. En una comunicació, que encara no s’ha traduït en una proposta legislativa ferma, Brussel·les planteja la possibilitat de modificar el sistema de Dublín, que estableix que el primer país on arriba un demandant d’asil és el que l’ha d’acollir. El model ha provocat una forta pressió a estats com Grècia o Itàlia. Entre les propostes, la Comissió també vol evitar “els desplaçaments secundaris dins de la UE”, i planteja l’opció, fins i tot, de sancionar els que es moguin del país que els hagi donat o tramiti el seu asil.  El vicepresident de la Comissió Europea, Frans Timmermans ha destacat que la crisi de refugiats “posa de manifest les deficiències” del sistema europeu d’asil comú. “El sistema actual no és sostenible. L’existència de diversos plantejaments nacionals ha alimentat l’asil a la carta i la immigració irregular, alhora que hem vist amb la crisi actual que les normes de Dublín han carregat massa responsabilitat en només uns pocs estats membres”, ha dit el vicepresident. Pel futur, Timmermans proposa “un seguit de normes comunes, un repartiment més equilibrat de les responsabilitats i la creació d’uns canals migratoris legals i segurs”.  La proposta, encara molt embrionària, també planteja donar més poders a l’Agència Europea de Suport a l’Asil, perquè pugui exercir un paper més determinant. En aquest sentit, es planteja un nou mecanisme de repartiment i controlar que els estats el compleixin, establint mesures per corregir les deficiències i l’opció d’actuar en casos d’emergència.  El model de redistribució de refugiats voluntari actual, que preveu el repartiment de 160.000 persones, només n’ha beneficiat, fins ara, a un miler.

Summary: Brussel·les proposa estudiar la creació d’una agència central europea per distribuir els refugiats entre els estats


Els Mossos d'Esquadra alerten d'un mètode d'estafa que s'està donant amb freqüència a la comarca del Bages. Es tracta de l'anomenada estafa del retrovisor, les víctimes de la qual solen ser persones grans. Els delinqüents acostumen a ser persones d'origen estranger, que condueixen un vehicle amb matrícula d'un altre país i, en la majoria dels casos, solen anar dues persones. Pel que fa al 'modus operandi', els estafadors provoquen una petita topada contra el cotxe de la víctima i fan malbé el retrovisor. Els delinqüents donen la culpa a la víctima i li demanen iniciar el comunicat d'accident. Ho fan amb pressa perquè expliquen que han de marxar ràpidament al seu país d'origen. Després simulen fer gestions i que no se'n surten i, finalment, posen en contacte la víctima amb una persona que simula ser de la companyia d'assegurances, però que en realitat és un delinqüent que li demana pagar entre 1.200 i 1.500 euros per la reparació del retrovisor.  La víctima acaba parlant amb algú que també està implicat en l'engany, fent-se passar per un treballador de l'assegurança. Segons expliquen els Mossos d'Esquadra, és en aquest moment, quan li expliquen a la víctima que la tramitació del comunicat d'accidents d'un país a un altre és un procés lent i que comporta un import econòmic elevat. Argumentant també, que per agilitzar-ho, els podria pagar en efectiu la reparació dels danys del retrovisor i que ell posteriorment ja ho recuperaria a través de la seva assegurança. Els delinqüents arriben a demanar entre 1.200 i 1.500 euros per reparació. Segons han informat els Mossos d'Esquadra, en alguna ocasió es pot donar que l'estafador accepti un import inferior al demanat en funció de la disponibilitat de la víctima. La policia recomana estar alerta i no cedir a pagaments en efectiu a persones desconegudes. Recomanen activar el circuit habitual a l’hora de donar tràmit a un incident d’aquestes característiques a través de la companyia asseguradora, portant el comunicat d’accident en persona.  A més, recorden que, davant la insistència o inseguretat de qualsevol fet que pugui estar relacionat cal trucar al telèfon d’emergències 112.

Summary: Els Mossos d'Esquadra alerten de l'augment de casos de l'estafa del retrovisor al Bages


La Plataforma ‘No ens vendreu la moto’, contrària al desenvolupament de l'entorn del Circuit, presentarà un recurs contenciós administratiu contra la Generalitat per haver aprovat del Pla Director del Circuit (PDU).  El col·lectiu rebutja les afectacions ambientals i el model d'oci que suposarà el desplegament de noves activitats al voltant de la infraestructura. La Plataforma, d'altra banda, prepara accions i mobilitzacions durant la celebració del Gran Premi de Fórmula 1, que se celebrarà els dies 13,14 i 15 de maig. Els detalls no s'han donat a conèixer però l'objectiu és aparèixer "a totes les televisions del món".  El membre de la Plataforma Pepe Lijero ha assegurat que el Pla Director suposarà una "destrossa del territori" i la implantació d'un macroprojecte "com els que ens van portar fins a la crisi". "És la mateixa política de sempre", ha etzibat durant una roda de premsa celebrada a La Plaça de La Porxada de Granollers.  Ha recordat que "Granollers és una de les ciutats més contaminades d'Europa, i el Pla Director no ajudarà a reduir emissions".   La Plataforma 'No ens vendreu la moto' està formada per DEPANA, La Magrana Vallesana i per persones vinculades a Granollers en Transició i Granollers Pedala. També hi forma part la CUP, Podem, EUiA i el col·lectiu ARRAN. Es queixen que el PDU s'ha venut com un projecte industrial al voltant del motor, "quan la part industrial és mínima i tenim molts dubtes que el planejament permeti algun tipus de reactivació econòmica". El pla director ha estat dissenyat per la Generalitat i pels ajuntaments de Montmeló, Parets del Vallès i Granollers i abasta una superfície total de 574,22 hectàrees al voltant del Circuit i delimitada per la C-17, l'AP-7 i la C-35. El document estableix els criteris d'ordenació urbanística per a portar a terme activitats "productives, de recerca, de formació, comercials o d'oci". També té en compte infraestructures com la variant de la C-17 o la connexió de les línies ferroviàries R3 i R8.

Summary: La Plataforma contrària al Pla Director del Circuit presentarà una recurs contenciós administratiu contra la Generalitat